|  |  |
| --- | --- |
| Európsky parlament  2019-2024 | EP logo RGB_Mute |

{LIBE}Výbor pre občianske slobody, spravodlivosť a vnútorné veci

<NoDocSe>2020/2789(RSP)</NoDocSe>

<Date>{13/01/2021}13.1.2021</Date>

<TitreType>NÁVRH UZNESENIA</TitreType>

<TitreSuite>predložený na základe vyhlásenia Komisie</TitreSuite>

<TitreRecueil>v súlade s článkom 132 ods. 2 rokovacieho poriadku</TitreRecueil>

<Titre>o rozsudku Súdneho dvora zo 16. júla 2020 – Data Protection Commissioner/Facebook Ireland Limited, Maximillian Schrems (Schrems II) – vec C-311/18</Titre>

<DocRef>(2020/2789(RSP))</DocRef>

<RepeatBlock-By><Depute>Juan Fernando López Aguilar</Depute>

<Commission>{LIBE}v mene Výboru pre občianske slobody, spravodlivosť a vnútorné veci</Commission>

</RepeatBlock-By>

B9‑0000/2021

Uznesenie Európskeho parlamentu o rozsudku Súdneho dvora zo 16. júla 2020 – Data Protection Commissioner/Facebook Ireland Limited, Maximillian Schrems („Schrems II“) – vec C-311/18

(2020/2789(RSP))

*Európsky parlament*,

– so zreteľom na Chartu základných práv Európskej únie, najmä na jej články 7, 8, 47 a 52,

– so zreteľom na rozsudok Súdneho dvora zo 16. júla 2020 vo veci C-311/18, Data Protection Commissioner/Facebook Ireland Limited a Maximillian Schrems[[1]](#footnote-1) (Schrems II);

– so zreteľom na rozsudok Súdneho dvora zo 6. októbra 2015 vo veci C-362/14 Maximillian Schrems proti Data Protection Commissioner[[2]](#footnote-2) (Schrems I);

– so zreteľom na rozsudok Súdneho dvora zo 6. októbra 2020 vo veci C‑623/17, Privacy International proti Secretary of State for Foreign and Commonwealth Affairs[[3]](#footnote-3);

– so zreteľom na svoje uznesenie zo 5. júla 2018 o primeranosti ochrany poskytovanej štítom na ochranu osobných údajov medzi EÚ a USA[[4]](#footnote-4);

– so zreteľom na svoje uznesenie z 25. októbra 2018 o využívaní údajov používateľov Facebooku spoločnosťou Cambridge Analytica a dosahu na ochranu údajov[[5]](#footnote-5),

– so zreteľom na svoje uznesenie z 23. novembra 2020 o preskúmaní obchodnej politiky EÚ[[6]](#footnote-6);

– so zreteľom na nariadenie (EÚ) 2016/679, všeobecné nariadenie o ochrane údajov (GDPR)[[7]](#footnote-7);

– so zreteľom na odporúčania Európskeho výboru pre ochranu údajov č. 01/2020 o opatreniach, ktoré dopĺňajú nástroje na prenos s cieľom zabezpečiť súlad s úrovňou ochrany osobných údajov v EÚ, a odporúčanie č. 02/2020 o európskych základných zárukách týkajúcich sa opatrení sledovania[[8]](#footnote-8);

– so zreteľom na článok 132 ods. 2 rokovacieho poriadku,

A. keďže Súdny dvor EÚ v rozsudku vo veci Schrems I poukázal na to, že nediferencovaný prístup spravodajských orgánov k obsahu elektronických komunikácií porušuje podstatu práva na dôvernosť komunikácií, ako sa stanovuje v článku 7 charty;

B. keďže Súdny dvor v rozsudku vo veci Schrems II poukázal na to, že Spojené štáty americké neposkytujú dostatočné právne prostriedky nápravy pre osoby, ktoré nie sú občanmi USA, proti hromadnému sledovaniu, čo je v rozpore s podstatou práva na opravný prostriedok, ako sa stanovuje v článku 47 charty;

C. keďže Európsky parlament už vo svojom uznesení z 25. októbra 2018 vyzval Komisiu, aby pozastavila uplatňovanie štítu na ochranu osobných údajov;

***VŠEOBECNÉ PRIPOMIENKY***

1. berie na vedomie rozsudok Súdneho dvora zo 16. júla 2020, v ktorom Súdny dvor potvrdil platnosť rozhodnutia 2010/87 o štandardných zmluvných doložkách, v ktorom ich považuje za účinný mechanizmus na zabezpečenie súladu s úrovňou ochrany stanovenou v práve EÚ; ďalej konštatuje, že Súdny dvor zrušil platnosť rozhodnutia Komisie 2016/1250 o primeranosti ochrany poskytovanej štítom na ochranu osobných údajov medzi EÚ a USA;

2. domnieva sa, že rozsudok ESD má významný vplyv na rozhodnutia o primeranosti týkajúce sa tretích krajín; opätovne potvrdzuje potrebu právnej jasnosti a istoty;

3. je znepokojený tým, že írsky komisár pre ochranu údajov začal celý prípad Schrems II namiesto toho, aby prijal rozhodnutie v rámci svojich právomocí podľa článku 58 GDPR; vyjadruje hlboké znepokojenie nad tým, že írsky komisár pre ochranu údajov, ktorý je vedúcim orgánom pre tieto prípady, ešte nerozhodol o viacerých sťažnostiach proti porušovaniu GDPR podaných 25. mája 2018; dôrazne odsudzuje pokus írskeho orgánu pre ochranu údajov presunúť náklady na súdne konanie na Maximiliana Schremsa, čo by malo výrazný odstrašujúci účinok; vyzýva Komisiu, aby začala konanie o nesplnení povinnosti proti Írsku za neprimerané presadzovanie GDPR;

4. naliehavo vyzýva Komisiu, aby uverejnila ďalšie usmernenia o medzinárodných prenosoch údajov pre spoločnosti, najmä pre MSP, vrátane dodatočných záruk potrebných na prenos prostredníctvom štandardných zmluvných doložiek;

***ŠTANDARDNÉ ZMLUVNÉ DOLOŽKY***

5. berie na vedomie návrh vykonávacieho rozhodnutia Komisie a návrhy štandardných zmluvných doložiek; víta skutočnosť, že Komisia sa v súčasnosti snaží získať spätnú väzbu od zainteresovaných strán k tomuto návrhu;

6. berie na vedomie odporúčania Európskeho výboru pre ochranu údajov (EDPB) 01/2020 o opatreniach, ktoré dopĺňajú nástroje na prenos s cieľom zabezpečiť súlad s úrovňou ochrany osobných údajov v EÚ; vyjadruje znepokojenie nad možnými rozpormi medzi týmito odporúčaniami a návrhom Komisie týkajúcim sa štandardných zmluvných doložiek; domnieva sa, že sú potrebné podrobnejšie usmernenia Európskeho výboru pre ochranu údajov;

7. domnieva sa, že je veľmi dôležité, aby sa spoločnosti EÚ spoliehali na robustné mechanizmy, ktoré sú v súlade s rozsudkom ESD; v tejto súvislosti sa domnieva, že súčasný návrh Komisie týkajúci sa vzoru štandardných zmluvných doložiek by mal náležite zohľadňovať všetky príslušné odporúčania; podporuje súbor doplnkových opatrení, napr. bezpečnostnú certifikáciu a záruky šifrovania, ktoré sú pre regulačné orgány prijateľné;

8. zdôrazňuje, že v prípade prevádzkovateľov údajov, ktorí patria do rozsahu pôsobnosti zákona USA o sledovaní v rámci zahraničného spravodajstva, nie je prenos osobných údajov z Únie možný v rámci týchto štandardných zmluvných doložiek z dôvodu vysokého rizika hromadného sledovania; iba komplexná reforma postupov sledovania v USA môže tento problém udržateľným spôsobom riešiť a poskytnúť právnu istotu podnikom a dotknutým osobám;

9. pripomína, že veľký počet MSP využíva štandardné zmluvné doložky; zdôrazňuje, že spoločnosti a MSP naliehavo potrebujú jasné usmernenia a pomoc pri uplatňovaní a výklade rozsudku Súdneho dvora;

10. vyzdvihuje obmedzenú vyjednávaciu silu a právnu kapacitu európskych MSP, od ktorých sa očakáva, že na základe vlastného posúdenia primeranosti tretích krajín určia zložité právne rámce rôznych tretích krajín; naliehavo vyzýva Komisiu a Európsky výbor pre ochranu údajov, aby dôkladne preskúmali nevyhnutnosť a uskutočniteľnosť akýchkoľvek potrebných doplnkových opatrení, najmä pre MSP;

11. navrhuje, aby vnútroštátne dozorné orgány v takýchto prípadoch využili svoje príslušné právomoci uvedené v článku 3 návrhu vykonávacieho rozhodnutia a v súlade s článkom 58 GDPR;

***Štít na ochranu osobných údajov***

12. konštatuje, že napriek zlepšeniam štítu na ochranu osobných údajov v porovnaní s dohodami o bezpečnom prístave Súdny dvor zistil, že štít na ochranu osobných údajov medzi EÚ a USA nezaručuje v zásade rovnocennú úroveň ochrany, a teda primeranú úroveň ochrany k tej, ktorú poskytuje GDPR a Charta EÚ, najmä z dôvodu podmienok zavedených v súvislosti s prístupom verejných orgánov USA k osobným údajom prenášaným v rámci štítu na ochranu osobných údajov a neexistencie vymáhateľných práv pre dotknuté osoby z EÚ pred súdmi USA proti orgánom USA;

13. pripomína uznesenie Parlamentu z roku 2018 o štíte na ochranu osobných údajov, v ktorom sa zdôraznilo riziko zrušenia štítu na ochranu osobných údajov Súdnym dvorom EÚ;

***HROMADNÉ SLEDOVANIE A PRÁVNY RÁMEC***

14. podporuje Komisiu, aby pokračovala v monitorovaní používania technológií hromadného sledovania v Spojenom kráľovstve;

15. poukazuje na to, že ani kalifornský zákon o ochrane súkromia spotrebiteľov (CCPA) v USA ani žiadny z federálnych návrhov zatiaľ nespĺňajú požiadavky GDPR na primeranú úroveň ochrany; nabáda federálneho zákonodarcu USA, aby na vnútroštátnej úrovni prijal silný komplexný federálny zákon o ochrane údajov a súkromia, ktorý bude spĺňať tieto požiadavky;

16. zdôrazňuje, že takéto právne predpisy v oblasti ochrany údajov a súkromia spotrebiteľov samy osebe neodstránia základné problémy, ktoré zistil Súdny dvor v súvislosti s hromadným sledovaním spravodajskými službami USA a nedostatočným prístupom k náprave; nabáda federálneho zákonodarcu USA, aby prehodnotil zmeny oddielu 702 zákona FISA, vykonávacieho nariadenia 12333 a prezidentskej politickej smernice 28, najmä pokiaľ ide o poskytovanie rovnakej úrovne ochrany občanom EÚ a USA;

***ROZHODNUTIA O PRIMERANOSTI***

17. vyzýva Komisiu, aby prijala všetky potrebné opatrenia na zabezpečenie toho, aby akékoľvek ďalšie dojednanie s USA bolo plne v súlade s nariadením (EÚ) 2016/679, chartou EÚ a všetkými aspektmi rozsudku ESD;

18. pripomína povinnosť Komisie preskúmať všetky rozhodnutia o primeranosti prijaté podľa smernice 95/46/ES, ktorou sa uplatňujú závery rozsudkov Schrems I a II s cieľom posúdiť, či sa poskytuje v zásade rovnocenná úroveň ochrany;

19. vyzýva Komisiu, aby neprijímala žiadne nové rozhodnutie o primeranosti vo vzťahu k USA, pokiaľ sa nezavedú zmysluplné reformy zákonov a postupov v oblasti prístupu orgánov verejnej moci k informáciám, najmä na účely národnej bezpečnosti a spravodajstva;

20. vyzýva Komisiu, aby uverejnila aktualizovaný zoznam kritérií, ktoré zvažuje pri hodnotení toho, či tretia krajina spĺňa podmienky na rozhodnutie o primeranosti;

21. poveruje svojho predsedu, aby postúpil toto uznesenie Komisii, Európskej rade, Rade, Európskemu výboru pre ochranu údajov a národným parlamentom.

1. [[https://eur-lex.europa.eu/legal-content/SK/TXT/?uri=CELEX%3A62018CA0311&qid=1610640279033](https://eur-lex.europa.eu/legal-content/SK/TXT/?uri=CELEX:62018CA0311&qid=1610640279033)](file:///C:\Users\cbull\AppData\Local\Microsoft\Windows\INetCache\Content.Outlook\9A0NKB2P\%09https:\eur-lex.europa.eu\legal-content\EN\TXT\?uri=CELEX:62018CJ0311) [↑](#footnote-ref-1)
2. [https://eur-lex.europa.eu/legal-content/SK/TXT/?uri=CELEX%3A62014CJ0362](https://eur-lex.europa.eu/legal-content/SK/TXT/?uri=CELEX:62014CJ0362) [↑](#footnote-ref-2)
3. <https://eur-lex.europa.eu/legal-content/SK/TXT/?uri=CELEX:62017CJ0623> [↑](#footnote-ref-3)
4. P8\_TA(2018)0315, <https://www.europarl.europa.eu/doceo/document/TA-8-2018-0315_SK.html> [↑](#footnote-ref-4)
5. P8\_TA(2018)0433, <https://www.europarl.europa.eu/doceo/document/TA-8-2018-0433_SK.html> [↑](#footnote-ref-5)
6. P9\_TA(2020)0337, https://www.europarl.europa.eu/doceo/document/TA-9-2020-0337\_SK.html [↑](#footnote-ref-6)
7. Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1–88)<https://eur-lex.europa.eu/eli/reg/2016/679/oj?locale=sk>. [↑](#footnote-ref-7)
8. <https://edpb.europa.eu/our-work-tools/public-consultations-art-704/2020/recommendations-012020-measures-supplement-transfer_sk>

   <https://edpb.europa.eu/our-work-tools/our-documents/preporki/recommendations-022020-european-essential-guarantees_sk> [↑](#footnote-ref-8)